Thelma Ritter

Thelma Ritter (født 14. februar 1902, død 5. februar 1969) var en amerikansk skuespillerinne. Hun var aktiv innen både film, fjernsyn, teater og radio, og var kjent for sine mange komiske biroller.

Ritter debuterte på Broadway i teaterstykket The Shelf (1926) og hadde sin filmdebut i en liten rolle i Mirakelet på Manhattan (1947). Deretter spilte hun i filmer som Alt om Eva (1950), To må man være (1951), Vinduet mot bakgården (1954), Kryss på linjen (1959), Uten feste (1961) og Fangen på Alcatraz (1962).

Ritter vant Tony-prisen for beste kvinnelige hovedrolle i en musikal i 1958 for rolletolkningen sin i musikalen New Girl in Town. Hun ble også nominert til seks Oscar, tre Golden Globe og én Emmy. Ritter døde 66 år gammel av hjerteinfarkt.

 Barndom 
Ritter ble født 14. februar 1902 i Brooklyn i New York City.Født i 1902 ifølge søk på navnet Thelma Ritter på Social Security Death Index  Hun var datter av den nederlandske immigranten Charles Ritter og skotske Lucy Hall. Ritter var interessert i skuespill og opptrådte på teater som barn. Hun startet en skuespillerutdannelse på American Academy of Dramatic Arts i 1922, men måtte slutte på skolen for å arbeide.

 Karriere 
I 1926 hadde Ritter sin debut på Broadway i teaterstykket The Shelf. I 1931 spilte hun i Broadway-teaterstykket In Times Square. Ritter tok en pause fra teaterscenen da hun ble mor, men fortsatte skuespillerkarrieren på radio. Ritter hadde sin filmdebut i en liten, ukreditert rolle i George Seatons fantasykomedie Mirakelet på Manhattan (1947), der hun spilte en frustert mor som tar kontakt med Julenissen for å finne en passende julegave til sønnen sin. Hun ble tilbudt rollen av Seaton, som var en gammel venn av familien. Produksjonssjefen i 20th Century Fox, Darryl F. Zanuck, ble så imponert over henne at han sørget for at rollen hennes, som opprinnelig var svært liten, ble gjort større. Ritter spilte deretter i filmer som Ring Northside 777 (1948), Min mann eller din? (1949), Father Was a Fullback (1949) og Perfect Strangers (1950).

Joseph L. Mankiewicz regisserte Min mann eller din?. Han skrev rollen som hushjelpen Birdie Coonan i dramafilmen Alt om Eva (1950) spesielt til Ritter. I hovedrollene spilte Bette Davis, Anne Baxter, George Sanders, Celeste Holm, Gary Merrill og Hugh Marlowe. Ritter ble nominert til Oscar for beste kvinnelige birolle og Golden Globe for rolletolkningen sin. Året etter ble hun på nytt nominert til Oscar og Golden Globe for innsatsen i Mitchell Leisens' komedie To må man være (1951), med Gene Tierney, John Lund og Miriam Hopkins i hovedrollene. De to neste årene ble Ritter også nominert til Oscar for beste kvinnelige birolle, for Med sang i hjertet (1952) og Lommetyven (1953). I 1954 var hun selv vertinne for den 27. Oscar-utdelingen, i samspann med Bob Hope. Samme året hadde Alfred Hitchcocks Vinduet mot bakgården premiere, der Ritter spilte rollen som hovedrolleinnehaver James Stewarts hjemmehjelp.

Utover 1950-tallet spilte Ritter i en rekke filmer, i tillegg til gjesteroller i TV-serier som Alfred Hitchcock presenterer, Goodyear Television Playhouse og Lux Video Theatre. I 1957 gjorde Ritter comeback på Broadway, i New Girl in Town, en musikal basert på Eugene O'Neills Anna Christie. Hun ble belønnet med Tony-prisen for beste kvinnelige hovedrolle i en musikal for innsatsen. Ritter spilte rollen som Doris Days hushjelp i komedien Kryss på linjen (1959) og ble igjen nominert til Oscar for beste kvinnelige birolle. Hun spilte mot Clark Gable, Marilyn Monroe og Montgomery Clift i westerndramaet Uten feste (1961). Filmen ble den siste fullførte for både Gable og Monroe. I 1963 ble Ritter nominert til Oscar for beste kvinnelige birolle for sjette og siste gang, for rolletolkningen sin i dramafilmen Fangen på Alcatraz. De siste årene av karrieren spilte hun også i filmer som Vi vant Vesten (1962), Flytt deg, elskling (1963) og Hans tre forloveder (1965).

 Privatliv 
I 1927 giftet Ritter seg med skuespilleren Joseph Moran, som senere ble nestleder i reklamebyrået Young & Rubicam. Ekteparet fikk sønnen Joseph Anthony i 1937 og datteren Monica Ann i 1940, og var gift frem til Ritters død. Ritter fikk et hjerteinfarkt i sitt hjem i Queens 27. januar 1969. Hun døde på Queens General Hospital 5. februar samme året.

 Filmografi 
+ Film År  Tittel  Rolle Merknad 1947  Mirakelet på Manhattan  Moren til Peter  Ukreditert 1948  Ring Northside 777  Resepsjonist  Ukreditert 1949  Min mann eller din?  Sadie Dugan  Ukreditert I storbyens skygge  Fru Katie Cusack   Father Was a Fullback  Geraldine   1950  Perfect Strangers  Lena Fassler   I'll Get By  Frøken Murphy   Alt om Eva  Birdie Coonan  Nominert til Oscar og Golden Globe 1951  To må man være  Ellen McNulty  Nominert til Oscar og Golden Globe Presidenten kommer  Della Hodges   The Model and the Marriage Broker  Mae Swasey   1952  Med sang i hjertet  Clancy  Nominert til Oscar 1953  Titanic  Maude Young   Lommetyven  Moe Williams  Nominert til Oscar Det store oppgjøret  Lucy Cashdollar  1954  Vinduet mot bakgården  Stella   1955  Pappa Stankelben  Alicia Pritchard   Texas ville rose  Molly Basserman   1956  Elsket og hatet  Kate Connors   1959  Livet er herlig  Sophie Manetta   Kryss på linjen  Alma  2.-plass Golden Laurel, nominert til Oscar 1961  Uten feste  Isabelle Steers   Sheriff i skjørt  Aggie Gates  3.-plass Golden Laurel 1962  Fangen på Alcatraz  Elizabeth Stroud  3.-plass Golden Laurel, nominert til Oscar Vi vant Vesten  Agatha Clegg   1963  Penger og kjærlighet  Chloe Brasher   Ingen erotikk, takk  Leena  3.-plass Golden Laurel Flytt deg, elskling  Grace Arden   1965  Hans tre forloveder  Bertha  2.-plass Golden Laurel, nominert til Golden Globe 1967  Terror i natten  Bertha Beckerman   1968  Lykkefuglen  Fru Schwartz  

+ Fjernsyn År  Tittel  Rolle Merknad 1954  Lux Video Theatre   Episode: «Christmas in July» 1955  The Best of Broadway  Fru Fisher  Episode: «The Show-Off» Goodyear Television Playhouse  Mor  Episode: «The Catered Affair»Nominert til Emmy The Philco Television Playhouse  Muriel  Episode: «The Ghost Writer»  The 20th Century Fox Hour  Abby  Episode: «Christopher Bean» 1956  Alfred Hitchcock presenterer  Lottie Slocum  Episode: «The Baby Sitter» The Christophers   Episode: «Washington Speaks for Himself» 1957  The United States Steel Hour  Ma Garfield  Episode: «The Human Pattern»  Telephone Time  Mary Devlin  Episode: «Plot to Save a Boy»  1960  General Electric Theater  Doris Green  Episode: «Sarah's Laughter» Startime  Fru Gillis  Episode: «The Man» 1961  Frontier Circus  Bertha Marie Beecher  Episode: «Journey from Hannibal»  1962  Wagon Train  Madame Delphine Sagittarius  Episode: «The Madame Sagittarius Story»

 Priser og nominasjoner 
 År  Pristittel  Kategori  Film/Teaterstykke/TV-program  Resultat 1951  Oscar  Beste kvinnelige birolle  Alt om Eva   Golden Globe  Beste kvinnelige birolle  Alt om Eva  1952  Oscar  Beste kvinnelige birolle  To må man være   Golden Globe  Beste kvinnelige birolle  To må man være  1953  Oscar  Beste kvinnelige birolle  Med sang i hjertet  1954  Oscar  Beste kvinnelige birolle  Lommetyven  1956  Primetime Emmy Award  Beste kvinnelige birolle  Goodyear Television Playhouse-episoden «The Catered Affair»  1958  Tony-prisen  Beste kvinnelige hovedrolle i en musikal  New Girl in Town  1960  Oscar  Beste kvinnelige birolle  Kryss på linjen   Golden Laurel  Beste kvinnelige birolle  Kryss på linjen  1962  Golden Laurel  Beste kvinnelige birolle  Sheriff i skjørt  1963  Oscar  Beste kvinnelige birolle  Fangen på Alcatraz  Golden Laurel  Beste kvinnelige birolle  Fangen på Alcatraz  1964  Golden Laurel  Beste kvinnelige birolle  Ingen erotikk, takk  1966  Golden Globe  Beste kvinnelige birolle  Hans tre forloveder   Golden Laurel  Beste kvinnelige birolle  Hans tre forloveder  

 Referanser 

 Eksterne lenker 


Kategori:Skuespillere fra USA
Kategori:Oscar-nominerte skuespillere
Kategori:Tony Award-vinnere
Kategori:Personer fra New York City
Kategori:Personer fra USA av nederlandsk opphav
Kategori:Personer fra USA av skotsk opphav